**Župa sv. Siksta pape, Pribić**

**Vlč. Stjepan Dijaneš**

**Pozdravni govor prigodom proslave 100. obljetnice rođenja i krštenja sluge Božjega kardinala Franje Kuharića i otkrivanja njegova spomenika**

Pribić, 2. listopada 2019.

**Hvaljen Isus i Marija!**

Uzoriti gospodine Kardinale,

preuzvišeni oci Biskupi,

braćo svećenici, redovnici i redovnice!

Poštovani ministri, župane, načelniče Općine i svi ostali prisutni nosioci političkih i društvenih dužnosti, poštovani članovi Molitvene zajednice kardinal Franjo Kuharić – pod zaštitom Majke Božje Dolske, poštovani članovi obitelji Kuharić, dragi vjernici domaće župe i hodočasnici iz drugih župa!

Na ovaj današnji događaj poticali su me vjernici ubrzo nakon smrti kard. Kuharića kad smo mu postavljali spomen ploču u našoj župnoj crkvi govoreći mi: Njemu treba podići spomenik, a osobito su me inspirirali neki članovi Molitvene zajednice

Duhovnu pripremu za ovaj događaj pod geslom „Providi Gospodine!“ imali smo 7. godina. Svaka je godina imala svoje geslo. Ova godina je pod geslom bl. Alojzija Stepinca “U tebe se Gospodine uzdam“, jer znamo da je kard. Kuharić najzaslužniji da je kard. Stepinac proglašen blaženim, on je to svjedočio propovijedima u katedrali.

Uspomenu na kardinala Kuharića čuva Molitvena zajednica koja se zove po kardinalu Kuhariću i pod zaštitom je Majke Božje Dolske, marijanska je. U Dolu su i kard. bl. Alojzije Stepinac i kard. Kuharić donijeli konačnu odliku da će biti svećenici, tu su se nadahnjivali.

U Molitvenu zajednicu mogu biti uključeni molitelji bilo gdje da se nalazili. Važno je da mole u svojim župama, tamo sudjeluju u pobožnostima, a istovremeno mogu biti članovi i drugih molitvenih zajednica. Želja nam je da nam se pridruže bolesni i patnici kako bismo molili za zajedničke potrebe. U prvom redu, molimo se na nakane Svetoga Oca, nakane našega Nadbiskupa i za našu Nadbiskupiju, za potrebe župe, Domovine i svih članova.

**Uzoriti gospodine Nadbiskupe, Vi ste u našim molitvama svaki dan!**

No, uz molitvu preporuča se i pomaganje. Prema geslu sv. Benedikta „Moli i radi“. Izdajemo i listić „Bog je ljubav“ kojega šaljemo poštom na oko 300 adresa izvan župe, po Hrvatskoj, Europi i svijetu. Bitna je povezanost i poticaj na molitvu.

Dok je blagopokojni kard. Kuharić bio živ nismo uvijek bili svjesni koga imamo, ali kad su se njegova djela, misli i propovijedi skupili poslije njegove smrti, onda se vidjelo da smo imali diva, makar malog rastom („Nije velik onaj tko se velik rodi, nego onaj tko se malen rodi, al kad pane golem grob mu treba - I. Mažuranić.).

Možda su propovijed u Petrinji na sv. Lovru 1991. i na Mariji Bistrici na Veliku Gospu ono što će ostati kao najsvjetlije rečeno poslije bl. A. Stepinca u našoj Crkvi i u životu kard. Kuharića.

U petrinji kardinal je tako rekao: “*Ako je moj protivnik* (ne kaže neprijatelj), *spalio moju kuću ja neću zapaliti njegovu! Ako je razorio moju crkvu, ja neću ni dirnuti njegovu, dapače, čuvat ću je. Ako je napustio svoj dom,ja neću ni igle uzeti iz njegova!Ako je ubio moga oca,brata,sestru,ja neću vratiti istom mjerom,nego ću poštivati život njegova oca,brata,sestre!“.*

Za „Godinu kardinala Kuharića“ zahvalit ćemo danas sv. Misom u 17,30. A osobito u nedjelju 6. X u 11,30 sati pa vas pozivam da nam se pridružite.

Hvala svima koji su pomogli u ostvarenju svega ovoga što danas imamo, ne ću vas danas nabrajati nego ćemo na proslavi 101. godine krštenja na Uskrsni ponedjeljak 13. travnja 2020. podijeliti svim većim darovateljima zahvalnice. Zbog nepovoljnih okolnosti nismo uspjeli sve dovršiti, ali život je pred nama.

Kao znak naše zahvalnosti Vama uzoriti gospodine Kardinale darovat ćemo sat s likom kardinala Kuharića i sv. Majke Terezije koji će vam uručiti Anamarija koju je posljednju iz dvorišta svoje rodne kuće krstio blagopokojni Kardinal i to upisao svojom rukom u Maticu krštenih.

**Neka dobri Bog svojom ljubavlju obasja naša srca!**